Nylstroom se watervoorraad kry hupstootFoto: Verskaf Die burgerregte-organisasie AfriForum se Modimolle (Nylstroom)-tak het ingespring om die beskikbare water vir dié Limpopo-dorp ŉ hupstoot te gee. Die tak het betaal vir twee dae se bykomende werk sodat Jaco Vosloo van M & T Grondverskuiwings die Donkerpoortdam, Nylstroom se hoofwaterbron, verlede week dieper kon maak ten einde meer water te kan opgaar. Tjaart du Plessis, voorsitter van AfriForum se Nylstroom-tak, het gesê die huidige droogte bied ’n unieke geleentheid om by die gemeenskapsinisiatief betrokke te raak om die dam dieper te maak, juis omdat dit tans feitlik leeg is. “Hierdie bydrae van AfriForum vergroot die dam se kapasiteit met sowat een megaliter,” het Du Plessis gesê. Chris Boshoff, AfriForum se streekskoördineerder vir Limpopo, sê AfriForum verseker met die aangaan van hierdie onkoste dat daar meer water per dag vir Nylstroom-inwoners beskikbaar sal wees. “Nylstroom sukkel baie met waterbeskikbaarheid en aangesien die dam nou leeg is, is dit die ideale geleentheid om die kapasiteit te vergroot,” het Boshoff gesê. Volgens Du Plessis het ander belanghebbendes soos die Waterberg Sakekamer en grondeienaars langs die dam ook bydraes gelewer om die projek te voltooi.